เมทัลเกียร์โซลิด 3: สเนกอีตเตอร์
เมทัลเกียร์ โซลิด 3:สเนค อีทเตอร์ (; ) เป็นเกมภาคต่อชุดที่สาม ในซีรีส์เมทัลเกียร์โซลิด (และนับเป็นภาคต่อชุดที่ห้า ในซีรีส์เมทัลเกียร์) วางจำหน่ายครั้งแรกในปี ค.ศ. 2004 บนเครื่องเพลย์สเตชัน 2 โดยมีฮิเดะโอะ โคะจิมะ เป็นผู้อำนวยการสร้างดังเช่นที่ผ่านมา เนื้อหาภาคนี้ย้อนกลับไปยังจุดเริ่มต้นของซีรีส์ทั้งหมด ในช่วงปี 1964 ซึ่งเป็นยุคของสงครามเย็น เรื่องราวของเน็คเค็ดสเนค (Naked Snake) ซึ่งได้รับคำสั่งให้ช่วยเหลือนักวิทยาศาสตร์ชาวรัสเซียนามนิโคไล โซโคลอฟ ผู้ออกแบบสร้างเครื่องจักรอันเป็นต้นกำเนิดของเมทัลเกียร์ ก่อนจะได้รับฉายา บิ๊กบอส (Big Boss) นักรบในตำนานซึ่งรวบรวมกองทัพของตนก่อเป็นเหตุการณ์ในเมทัลเกียร์ตั้งแต่ภาคแรก
ซิด ไมเออร์ส อัลฟา เซนทอรี
ซิด ไมเออร์ส อัลฟา เซนทอรี (ภาษาอังกฤษ: Sid Meier's Alpha Centauri, อักษรย่อ: SMAC) เป็นวิดีโอเกมวางแผนการรบประเภททีละรอบ แนววิทยาศาสตร์ ซึ่งถือเป็นภาคต่อของเกมชุดซิวิไลเซชัน ซิด ไมเออร์ (ผู้ออกแบบเกมซิวิไลเซชัน) และไบรอัน เรย์โนล์ดส (ผู้ออกแบบเกมซิวิไลเซชัน 2) เป็นผู้พัฒนาเกมนี้หลังจากที่พวกเขาออกจากบริษัทไมโครโพรสไปยังฟิราซิสเกมส์ ซึ่งเป็นบริษัทพัฒนาเกมที่เพิ่งถูกก่อตั้งขึ้นมาในเวลานั้น อิเล็คโทรนิค อาร์ตสเป็นผู้วางจำหน่ายเกมนี้ รวมถึงซิด ไมเออร์ส เอเลียน ครอสไฟร์ (Sid Meier's Alien Crossfire, SMAX) ภาคเสริมของอัลฟา เซนทอรี ในปี ค.ศ. 1999 ในปีต่อมา บริษัทแอสไปร์ มีเดีย และบริษัทโลกิ ซอฟต์แวร์ได้ทำการแปลงเกมทั้งสองไปลงระบบปฏิบัติการณ์แมคโอเอสและลินุกซ์